भारत सरकार
गृह मंत्रालय
राज्य सभा
अतारांकित प्रश्न संख्या 1607
दिनांक 05.02.2014/16 माघ, 1935 (शक) को उत्तर के लिए
असम समझौते के खंड 6 और 7 में शामिल किये गये मुद्दे
1607. श्री बीरेन्द्र प्रसाद वैश्य: 
क्या गृह मंत्री यह बताने की कृपा करेंगे कि :
(क) असम समझौते के खंड 6 और 7 में शामिल किये गये मुद्दों का ब्यौरा क्या है; 
(ख) क्या 1985 में समझौते पर हस्ताक्षर के बाद से असम समझौते के खंड 6 और 7 में शामिल किये गये मुद्दों का समाधान कर लिया गया है और सरकार द्वारा इसे पूरी तरह क्रियान्वित कर लिया गया है;
(ग) यदि हां, तो तत्संबंधी ब्यौरा क्या है और खंडवार वर्तमान स्थिति क्या है; और
(घ) यदि नहीं, तो असम समझौते के खंड 6 और 7 के क्रियान्वयन में विलम्ब के क्या कारण हैं और इस संबंध में क्या कार्रवाई की गई है?
उत्तर
गृह मंत्रालय में राज्य मंत्री (श्री मुल्लापल्ली रामचन्द्रन)
(क): असम समझौते का खण्ड 6 असम के लोगों की सांस्कृतिक, सामाजिक, भाषायी पहचान एवं विरासत की रक्षा, संरक्षण और संवर्धन करने के लिए यथोचित संवैधानिक, विधायी एवं प्रशासनिक सुरक्षोपायों का प्रावधान करता है। इसके खण्ड 7 में यह प्रावधान है कि सरकार, असम के त्वरित सर्वांगीण आर्थिक विकास के लिए अपनी प्रतिबद्धता को फिर से नया रूप प्रदान करेगी ताकि लोगों के रहन-सहन के स्तर को सुधारा जा सके। राष्ट्रीय संस्थानों की स्थापना करके शिक्षा एवं विज्ञान तथा प्रौद्योगिकी पर विशेष ध्यान दिया जाएगा।
(ख) से (घ): असम समझौते के खण्ड 6 को कार्यान्वित करने के लिए निम्नलिखित कार्रवाई शुरू की गई है:-
(i) 18.85 करोड़ रुपए की लागत से श्रीमंत शंकरादेव कलाक्षेत्र, गुवाहाटी की स्थापना।
(ii) 18.79 करोड़ रुपए की लागत से गुवाहाटी में ज्योति चित्रवन (फिल्म) स्टूडियो (चरण-।, ।। और ।।।) की स्थापना।

(iii) भारतीय पुरातत्व सर्वेक्षण विभाग ने असम में 5 स्मारकों नामत: i) सिंगरी मंदिर अवशेष,  ii) उर्वशी पुरातत्व स्थल,  iii) पोआ मेक्का, हाजो, iv) केदार मंदिर, हाजो और  v) ह्यग्रीव महादेव मंदिर, हाजो के संरक्षण के लिए परियोजनाएं आरंभ की हैं।
(iv) राज्य सरकार ने वर्ष 2009-2010, 2010-2011 और 2012-2013 के दौरान, असम के ऐतिहासिक स्मारकों और पुरातत्व स्थलों के विकास के लिए कुल 12.00 करोड़ रुपए की धनराशि मंजूर की है। 
(v) असम सरकार ने वर्ष 2009-10, 2011-12 और 2012-13 के दौरान, 175 सत्रास की सुरक्षा, संरक्षण एवं विकास के लिए 28 करोड़ रुपए की निधियां भी प्रदान की हैं।
वर्ष 2006 में, असम सरकार में असम समझौते के खण्ड 6 के कार्यान्वयन से संबंधित मुद्दों की जांच करने के लिए एक समिति गठित की है। इस समिति ने अनेक बैठकें की थीं और इस संबंध में राजनीतिक दलों से भी मुलाकात की। इसने “असमी लोगों” की परिभाषा संबंधी मुद्दे पर विभिन्न राजनीतिक दलों, साहित्य सभाओं, युवा संगठनों, विद्यार्थी निकाओं इत्यादि के विचार मांगे थे। मई, 2011 में एक मंत्रिमण्डलीय उप-समिति का गठन किया गया था। अब, समग्र मामला राज्य मंत्रिमण्डलीय उप-समिति के दायरे के अंतर्गत है। 

जहां तक असम समझौते के खण्ड 7 के कार्यान्वयन का संबंध है, इस संबंध में निम्नलिखित कार्रवाई की गई है:- 
(i) लगभग 2,500 करोड़ रुपए की लागत के नुमालीगढ़ रिफाइनरी की स्थापना की गई थी।
(ii) दो केन्द्रीय विश्वविद्यालयों जिनमें से एक तेजपुर में और दूसरा सिलचर में, की स्थापना की गई है।
(iii) गुवाहाटी में एक आईआईटी की स्थापना की गई है।
(iv) काथलगुडी विद्युत परियोजना (160 मेगावाट) चालू हो गई है।
(v) 8920 करोड़ रुपए की वर्तमान लागत के साथ असम गैस क्रेकर परियोजना के कार्यान्वयन पर कार्य शुरू हो गया है।
(vi) बोगीबील रेल-सह-सड़क परियोजना भी आरंभ कर दी गई है और वह अंतिम चरण में है। 
(vii) गैर-व्यपनीय केन्द्रीय पूल संसाधनों के तहत असम के राज्य के लिए 3803.08 करोड़ रुपए की कुल 477 सामाजिक-आर्थिक विकास परियोजनाएं मंजूर की गई हैं। 

